
Text rozhodnutia
Súd: Krajský súd Košice Spisová značka: 9Cbi/1/2015 Identifikačné číslo súdneho spisu: 7015200145 Dátum vydania rozhodnutia: 04. 04. 2016 Meno a priezvisko sudcu, VSÚ: JUDr. Marta Valková ECLI: ECLI:SK:KSKE:2016:7015200145.2 Uznesenie Krajský súd v Košiciach v právnej veci žalobcu: JUDr. V. E., so sídlom kancelárie F. 3, XXX XX N., správca konkurznej podstaty úpadcu F. in, spol. s r. o., so sídlom G. 4, XXX XX N., IČO: XX XXX XXX proti žalovanému: J., s.r.o. so sídlom B. XX, XXX XX N., IČO: XX XXX XXX o náhradu škody v sume 74 000,00 eur s príslušenstvom takto r o z h o d o l : Konanie z a s t a v u j e. Žiaden z účastníkov nemá právo na náhradu trov konania. o d ô v o d n e n i e : Žalobca žalobou zo dňa 3.2.2015, doručenou súdu dňa 5.2.2015, uplatnil proti žalovanému náhradu škody vo výške 74 000,00 eur spolu s úrokom z omeškania vo výške 8,25 % ročne zo sumy 74 000,00 eur od 22.1.2014 do zaplatenia a trovy konania, všetko do 3 dní od právoplatnosti rozhodnutia. V žalobe poukázal na ustanovenie § 4 ods.2 písm. m) zákona č. 71/1992 Zb. o súdnych poplatkoch, podľa ktorého je správca podľa osobitného predpisu od poplatku oslobodený, preto spolu s návrhom neuhradil súdny poplatok. Výzvou zo dňa 6.2.2015 súd vyzval žalobcu na zaplatenie súdneho poplatku za návrh vo výške 4 400,00 eur v lehote 10 dní na účet súdu. Podaním z 5.3.2015 žalobca požiadal súd o oslobodenie od súdnych poplatkov s poukazom na ustanovenie § 4 ods.2 písm. m) zákona č. 71/1992 Zb. o súdnych poplatkoch, podľa ktorého je úpadca oslobodený od súdnych poplatkov. Uznesením zo dňa 26.10.2015 č.k. 9Cbi/1/2015-42 súd nepriznal žalobcovi oslobodenie od súdnych poplatkov a uložil mu povinnosť v lehote 10 dní odo dňa právoplatnosti tohto uznesenia zaplatiť súdny poplatok za návrh vo výške 4 400,00 eur podľa výzvy súdu zo dňa 6.2.2015 a priloženého platobného predpisu, pod následkom zastavenia konania. Proti tomuto uzneseniu podal včas odvolanie žalobca. Najvyšší súd Slovenskej republiky ako súd odvolací uznesením zo dňa 17.12.2015 sp. zn. 1Obo/38/2015 napadnuté uznesenie Krajského súdu v Košiciach č.k. 9Cbi/1/2015-42 z 26.10.2015 potvrdil. Toto rozhodnutie nadobudlo právoplatnosť dňa 18.2.2016. Žalobca súdny poplatok za návrh vo výške 4 400,00 eur v lehote určenej súdom do 10 dní odo dňa právoplatnosti tohto uznesenia podľa výzvy súdu zo dňa 6.2.2015 nezaplatil. Podľa § 10 ods.1 zákona č. 71/1992 Zb. o súdnych poplatkoch v platnom znení, ak nebol zaplatený poplatok splatný podaním návrhu na začatie konania, odvolania alebo dovolania, súd vyzve poplatníka, aby poplatok zaplatil v lehote, ktorú mu určí, ak poplatok nebol zaplatený ani v lehote určenej súdom, súd konanie zastaví. O následkoch nezaplatenia poplatku musí byť poplatník poučený. Žalobca súdny poplatok za návrh v lehote určenej súdom nezaplatil, o následkoch nezaplatenia poplatku bol poplatník poučený, a preto súd podľa § 10 ods.1 zákona č. 71/1992 Zb. o súdnych poplatkoch konanie zastavil. O náhrade trov konania bolo rozhodnuté podľa § 146 ods. 1 písm. c) O. s. p., podľa ktorého žiaden z účastníkov nemá právo na náhradu trov konania podľa jeho výsledku, ak konanie bolo zastavené. Poučenie: Odvolanie sa podáva do 15 dní od doručenia rozhodnutia na súde, proti rozhodnutiu ktorého smeruje. V odvolaní sa má popri všeobecných náležitostiach (§ 42 ods. 3) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. Odvolanie proti rozsudku alebo uzneseniu, ktorým bolo rozhodnuté vo veci samej, možno odôvodniť len tým, že a/ v konaní došlo k vadám uvedeným v § 221 ods. 1, b/ konanie má inú vadu, ktorá mohla mať za následok nesprávne rozhodnutie vo veci, c/ súd prvého stupňa neúplne zistil skutkový stav veci, pretože nevykonal navrhnuté dôkazy, potrebné na zistenie rozhodujúcich skutočností, d/ súd prvého stupňa dospel na základe vykonaných dôkazov k nesprávnym skutkovým zisteniam, e/ doteraz zistený skutkový stav neobstojí, pretože sú tu ďalšie skutočnosti alebo iné dôkazy, ktoré doteraz neboli uplatnené (§ 205a), f/ rozhodnutie súdu prvého stupňa vychádza z nesprávneho právneho posúdenia veci.

